CELEX: 52018PC0714
Language: da
Date: 2018-10-26
Title: Forslag til RÅDETS GENNEMFØRELSESAFGØRELSE om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 26.10.2018
            COM(2018) 714 final
            2018/0367(NLE)
            Forslag til
            RÅDETS GENNEMFØRELSESAFGØRELSE
            om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet"
                  1
               ) kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.
            
            
               Ved brev registreret i Kommissionen den 19. juli 2018 anmodede Nederlandene om tilladelse til at indføre en foranstaltning, der fraviger momsdirektivets artikel 285, med henblik på at momsfritage afgiftspligtige personer, hvis årlige omsætning ikke overstiger 25 000 EUR.
            
            
               I overensstemmelse med momsdirektivets artikel 395, stk. 2, underrettede Kommissionen de øvrige medlemsstater ved brev af 9. august 2018 om Nederlandenes anmodning, med undtagelse af Spanien og Cypern, som blev underrettet ved brev af 10. august 2018. Ved brev af 13. august 2018 underrettede Kommissionen Nederlandene om, at den rådede over alle de oplysninger, den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af kapitel 1, afsnit XII, i momsdirektivet, at medlemsstaterne kan anvende særordninger for små virksomheder, herunder momsfritage afgiftspligtige personer, hvis årlige omsætning ikke overstiger en vis tærskel. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til artikel 285 i momsdirektivet kan de medlemsstater, som ikke har benyttet muligheden i henhold til artikel 14 i Rådets andet direktiv 67/228/EØF
                  2
               , momsfritage afgiftspligtige personer, hvis årlige omsætning ikke overstiger 5 000 EUR. Nederlandene, som er en af disse medlemsstater, anmodede om at få hævet fritagelsestærsklen fra 5 000 EUR til 25 000 EUR pr. 1. januar 2020.
            
            
               Ifølge oplysningerne fra Nederlandene er der i deres nuværende system indbygget gradvise nedsættelser for afgiftspligtige, som på årsbasis og efter fradrag af indgående moms ikke hæfter for mere moms end 1 883 EUR. Proceduren med at give gradvis afgiftsnedsættelse er kompleks og indeholder en høj fejlforekomst. På grund af det hastigt voksende antal små virksomheder i Nederlandene er driftsomkostningerne for de nederlandske skattemyndigheder i stigning, og de administrative byrder for virksomhederne er voksende, samtidig med at den dertil knyttede økonomiske fordel fortsat er beskeden. Nederlandene ønsker derfor at modernisere deres system ved at indføre en frivillig omsætningsrelateret momsfritagelsesordning med en fritagelsestærskel på 25 000 EUR. Denne foranstaltning vil begrænse momsforpligtelserne for små virksomheder og forenkle momsopkrævningen for skattemyndighederne. 
            
            
               Nederlandene påpeger også, at denne foranstaltning er i overensstemmelse med anvendelsesområdet for forslaget til direktiv om særordningen for små virksomheder, der blev offentliggjort af Kommissionen den 18. januar 2018
                  3
               . 
            
            
               Det foreslås derfor at give Nederlandene tilladelse til at hæve fritagelsestærsklen for SMV'er fra 5 000 EUR til 25 000 EUR frem til den 31. december 2022 eller den dato, hvor medlemsstaterne skal anvende eventuelle nationale bestemmelser, som de er forpligtet til at indføre som følge af vedtagelsen af et direktiv om ændring af bestemmelserne i artikel 281-294 i direktiv 2006/112/EF vedrørende særordningen for små virksomheder.
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser. Luxembourg
                  4
                har fået godkendt en tærskel på 30 000 EUR, Polen
                  5
                og Estland
                  6
                en tærskel på 40 000 EUR, Italien
                  7
                en tærskel på 65 000 EUR, Kroatien
                  8
                en tærskel på 45 000 EUR, Letland
                  9
                en tærskel på 40 000 EUR og Rumænien
                  10
                en tærskel på 88 500 EUR. 
            
            
               Fravigelser af momsdirektivets regler bør altid være begrænset i tid, således at virkningerne heraf kan bedømmes. Bestemmelserne i momsdirektivets artikel 281-294 vedrørende særordningen for små virksomheder er desuden taget op til revision. Som bebudet i momshandlingsplanen
                  11
                og i Kommissionens arbejdsprogram 2017
                  12
                har Kommissionen for nylig fremsat et forslag om SMV-ordningen.
            
            
               •Sammenhæng med Unionens politik på andre områder
            
            
               Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først — En "Small Business Act" for Europa"
                  13
               , hvori medlemsstaterne opfordres til at tage hensyn til SMV'ernes særlige karakteristika ved udformningen af lovgivningen og derfor til at forenkle de gældende regler.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 395 i momsdirektivet. 
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse. 
               
            
            
               I betragtning af undtagelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for små afgiftspligtige personer og for skatteforvaltningen.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget er baseret på en anmodning fra Nederlandene og vedrører kun denne medlemsstat.
               
            
            
               •Ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               
                  Forslaget til Rådets gennemførelsesafgørelse giver Nederlandene tilladelse til at momsfritage afgiftspligtige personer, hvis den årlige omsætning ikke overstiger 25 000 EUR, fra og med den 1. januar 2020. Afgiftspligtige personer, hvis årlige omsætning ikke overstiger denne tærskel, fritages for mange af de generelle momsforpligtelser, og deres administrative byrde mindskes også som følge af denne foranstaltning. Desuden forenkles momsopkrævningen for de nederlandske skattemyndigheder.
               
            
            
               Ifølge Nederlandene vil indførelsen af tærsklen på 25 000 EUR ikke have nogen væsentlig indvirkning på de samlede afgiftsindtægter ved det endelige forbrug. Ca. 9 % af skatteyderne forventes at anvende fritagelsestærsklen, hvilket svarer til en indvirkning på statens budget på ca. 0,09 %. 
            
            
               4.VIRKNINGER FOR BUDGETTET
            
            
               Forslaget har ingen virkninger for EU-budgettet, eftersom Nederlandene vil beregne en kompensation i henhold til artikel 6 i Rådets forordning (EØF, EURATOM) nr. 1553/89.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               Forslaget er tidsbegrænset. 
            
            
               2018/0367 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  14
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 285, stk. 1, i direktiv 2006/112/EF kan de medlemsstater, som ikke har benyttet den i artikel 14 i Rådets direktiv 67/228/EØF
                  15
                omhandlede mulighed, indrømme afgiftsfritagelse til afgiftspligtige personer, hvis årlige omsætning ikke overstiger 5 000 EUR, for merværdiafgift (moms). 
            
            
               (2)Ved brev registreret i Kommissionen den 19. juli 2018 anmodede Nederlandene om tilladelse til at indføre en særlig foranstaltning, der fraviger artikel 285 i direktiv 2006/112/EF, med henblik på at anvende en fritagelsestærskel på 25 000 EUR. Den særlige foranstaltning vil indebære, at afgiftspligtige personer, hvis årlige omsætning ikke overstiger 25 000 EUR, vil være fritaget for visse eller alle de momsforpligtelser, der er omhandlet i afsnit XI, kapitel 2-6, i direktiv 2006/112/EF.
            
            
               (3)En højere tærskel for særordningen for små virksomheder, jf. artikel 281-294 i direktiv 2006/112/EF, er en forenklingsforanstaltning, da den kan mindske disse virksomheders momsforpligtelser markant. Den særlige ordning er frivillig for afgiftspligtige personer.
            
            
               (4)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen de øvrige medlemsstater ved brev af 9. august 2018 om Nederlandenes anmodning, med undtagelse af Spanien og Cypern, som blev underrettet ved brev af 10. august 2018. Ved brev af 13. august 2018 underrettede Kommissionen Nederlandene om, at den rådede over alle de oplysninger, den fandt nødvendige for at kunne vurdere anmodningen.
            
            
               (5)Fravigelsesforanstaltningen er i overensstemmelse med de politiske målsætninger i Kommissionens meddelelse "Tænk småt først — En "Small Business Act" for Europa"
                  16
               .
            
            
               (6)Eftersom Nederlandene forventer, at den forhøjede tærskel vil medføre færre momsforpligtelser og dermed mindske de administrative byrder og efterlevelsesomkostningerne for små virksomheder, bør Nederlandene gives tilladelse til at anvende foranstaltningen i en begrænset periode frem til den 31. december 2022. Særordningen for små virksomheder er frivillig, så afgiftspligtige personer kan stadig vælge at være underlagt de almindelige momsordninger. 
            
            
               (7)Da artikel 281-294 i direktiv 2006/112/EF vedrørende særordningen for små virksomheder er under revision, er det muligt, at der træder et direktiv om ændring af disse artikler i kraft, hvori der fastsættes en dato for medlemsstaterne til at anvende nationale bestemmelser, før undtagelsens gyldighedsperiode udløber den 31. december 2022. Hvis dette er tilfældet, bør denne afgørelse ophøre med at finde anvendelse.
            
            
               (8)Ud fra de oplysninger, som Nederlandene har fremlagt, vil den forhøjede tærskel kun have en ubetydelig indvirkning på Nederlandenes samlede afgiftsindtægter ved det endelige forbrug.
            
            
               (9)Fravigelsen vil ikke få negativ indvirkning på Unionens egne indtægter hidrørende fra moms, idet Nederlandene vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89
                  17
                —
            
            
               VEDTAGET DENNE AFGØRELSE: 
            
         
         
            
               Artikel 1
            
            
               Som en fravigelse af artikel 285 i direktiv 2006/112/EF gives Nederlandene tilladelse til at momsfritage afgiftspligtige personer med en årlig omsætning på højst 25 000 EUR. 
            
            
               Artikel 2
            
            
               Denne afgørelse anvendes fra den 1. januar 2020 indtil den tidligste af følgende to datoer:
            
            
               a)
                     den 31. december 2022
            
            
               b)
                     den dato, hvor medlemsstaterne skal anvende eventuelle nationale bestemmelser, som de er forpligtet til at indføre som følge af vedtagelsen af et direktiv om ændring af artikel 281-294 i direktiv 2006/112/EF vedrørende særordningen for små virksomheder.
            
            
               Artikel 3
            
            
               Denne afgørelse er rettet til Nederlandene.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets andet direktiv 67/228/EØF af 11. april 1967 om harmonisering af medlemsstaternes lovgivning om omsætningsafgifter — Det fælles merværdiafgiftssystems struktur og de nærmere regler for dets anvendelse (EFT 71 af 14.4.1967, s. 1303/67).
               
               
                  
                     (3)
                  
                        Forslag til Rådets direktiv om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder (COM(2018) 21 final af 18.1.2018).
               
               
                  
                     (4)
                  
                        Rådets gennemførelsesafgørelse (EU) 2017/319 af 21. februar 2017 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 47 af 24.2.2017, s. 7). 
               
               
                  
                     (5)
                  
                        Rådets gennemførelsesafgørelse (EU) 2016/2090 af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7).
               
               
                  
                     (6)
                  
                        Rådets gennemførelsesafgørelse (EU) 2017/563 af 21. marts 2017 om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 80 af 25.3.2017, s. 33).
               
               
                  
                     (7)
                  
                        Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (8)
                  
                        Rådets gennemførelsesafgørelse (EU) 2017/1768 af 25. september 2017 om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 250 af 28.9.2017, s. 71).
               
               
                  
                     (9)
                  
                        Rådets gennemførelsesafgørelse (EU) 2017/2408 af 18. december 2017 om at give tilladelse til Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 342 af 21.12.2017, s. 8).
               
               
                  
                     (10)
                  
                        Rådets gennemførelsesafgørelse (EU) 2017/1855 af 10. oktober 2017 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 265 af 14.10.2017, s. 19).
               
               
                  
                     (11)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms — Mod et fælles europæisk momsområde — De svære valg, Bruxelles (COM(2016)148 final af 7.4.2016).
               
               
                  
                     (12)
                  
                        Kommissionens arbejdsprogram 2017 — Realisering af et Europa, der beskytter, styrker og forsvarer, Strasbourg (COM(2016) 710 final af 25.10.2016).
               
               
                  
                     (13)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — "Tænk småt først — En "Small Business Act" for Europa", Bruxelles, den 25.6.2008 (KOM(2008) 394 endelig).
               
               
                  
                     (14)
                  
                        EUT L 347 af 11.12.2006, s. 1.
               
               
                  
                     (15)
                  
                        Rådets andet direktiv 67/228/EØF af 11. april 1967 om harmonisering af medlemsstaternes lovgivning om omsætningsafgifter — Det fælles merværdiafgiftssystems struktur og de nærmere regler for dets anvendelse (EFT 71 af 14.4.1967, s. 1303/67).
               
               
                  
                     (16)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget – "Tænk småt først" – En "Small Business Act" for Europa, KOM(2008) 394 endelig af 25. juni 2008. 
               
               
                  
                     (17)
                  
                        Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).